CELEX: 52021PC0036
Language: sk
Date: 2021-02-03
Title: Návrh NARIADENIE EURÓPSKEHO PARLAMENTU A RADY o predĺžení trvania účinku práv Spoločenstva k odrodám rastlín v prípade druhu špargľa a skupín druhov cibuľky kvetov, drobné ovocie na drevinách a okrasné dreviny

EURÓPSKA KOMISIA
            V Bruseli3. 2. 2021
            COM(2021) 36 final
            2021/0019(COD)
            Návrh
            NARIADENIE EURÓPSKEHO PARLAMENTU A RADY 
            o predĺžení trvania účinku práv Spoločenstva k odrodám rastlín v prípade druhu špargľa a skupín druhov cibuľky kvetov, drobné ovocie na drevinách a okrasné dreviny
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Iniciatíva sa týka nariadenia prijatého na základe článku 118 ods. 1 Zmluvy o fungovaní Európskej únie o predĺžení trvania ochrany druhu špargľa a skupín druhov cibuľky kvetov, drobné ovocie na drevinách a okrasné dreviny z 25 rokov na 30 rokov, ako sa v súčasnosti stanovuje v článku 19 nariadenia Rady (ES) č. 2100/94 o právach Spoločenstva k odrodám rastlín. Takáto dodatočná ochrana sa v súčasnosti uplatňuje na druhy stromy, vinič a zemiaky. Žiadosť o predĺženie podala správna rada Úradu Spoločenstva pre odrody rastlín (CPVO) na základe žiadosti chovateľov zastúpených chovateľskými organizáciami Ciopora, Euroseeds a Plantum, ako aj spoločnosťou James Hutton Ltd. 
            
            
               CPVO a Komisia (GR SANTE) analyzovali, či v prípade dotknutých druhov existujú technické ťažkosti v súvislosti so šľachtením, ktoré by si vyžadovali dlhodobé výdavky na výskumné činnosti, či rozširovanie množiteľského materiálu trvá dlho, či nové odrody preukážu obchodnú hodnotu až v dlhodobom horizonte a návratnosť investícií do výskumných činností bude v porovnaní s inými záhradníckymi alebo poľnohospodárskymi plodinami možná len v pomerne neskorom štádiu ochrany. Z vykonanej analýzy vyplýva, že v prípade druhu špargľa a skupín druhov cibuľky kvetov, drobné ovocie na drevinách a okrasné dreviny by sa obdobie ochrany malo o päť rokov predĺžiť, aby sa vytvorilo právne prostredie, ktoré prispeje k dosiahnutiu spravodlivej náhrady za výskum a šľachtenie.•Súlad s existujúcimi ustanoveniami v tejto oblasti politiky
            
            
               
                  Ide o technické vykonávanie existujúcich požiadaviek, ktoré je z tohto dôvodu v súlade s existujúcimi ustanoveniami v oblasti politiky práv európskych šľachtiteľov rastlín.
               
            
            
               •Súlad s ostatnými politikami Únie
            
            
               
                  Tento návrh je v súlade s pravidlami Únie a dodržiava ich.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Právnym základom tohto aktu je článok 118 ods. 1 Zmluvy o fungovaní Európskej únie, ktorý v súlade s riadnym legislatívnym postupom splnomocňuje Európsky parlament a Radu, aby stanovili opatrenia na vytvorenie európskych právnych titulov na zabezpečenie jednotnej ochrany práv duševného vlastníctva v celej Únii a na zavedenie centralizovaných úprav povoľovania, koordinácie a dohľadu. 
               
            
            
               •Subsidiarita (v prípade inej ako výlučnej právomoci) 
            
            
               
                  Požiadavky na práva šľachtiteľov rastlín sa regulujú na úrovni Únie a na zaručenie rovnakého obdobia ochrany práv šľachtiteľov sú potrebné opatrenia na úrovni Únie.
               
            
            
               •Proporcionalita
            
            
               
                  Je to jediná možná forma opatrení Únie na dosiahnutie vytýčeného cieľa.
               
            
            
               •Výber nástroja
            
            
               
                  Právny nástroj je stanovený právnym základom, ktorým je článok 118 Zmluvy o fungovaní Európskej únie.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
         
         
            
               Neuvádza sa
            
            
               •Konzultácie so zainteresovanými stranami
            
            
               
                  Viaceré chovateľské organizácie požiadali o predĺženie obdobia ochrany niektorých druhov. Kľúčové zainteresované strany a členské štáty boli o záležitosti informované a uskutočnili sa s nimi konzultácie jednak v rámci správnej rady CPVO, čoho výsledkom bola formálna žiadosť tohto orgánu adresovaná Komisii, a jednak v rámci Stáleho výboru pre rastliny, zvieratá, potraviny a krmivá. Nevyžaduje sa žiadna samostatná konzultácia, keďže táto iniciatíva sa týka len technického vykonávania existujúcich pravidiel a samostatná konzultácia sa v rámci podobných iniciatív neuskutočnila ani v minulosti. 
               
            
            
               •Získavanie a využívanie expertízy
            
            
               
                  Komisia vykonala technickú analýzu spolu s CPVO. 
               
            
            
               •Posúdenie vplyvu
            
            
               
                  Ide o akt technickej povahy, ktorým sa vykonávajú existujúce pravidlá vychádzajúce zo skúseností dotknutých strán. Nevyžaduje si preto posúdenie vplyvu.
               
            
            
               •Regulačná vhodnosť a zjednodušenie
            
            
               
                  Tento návrh nesúvisí s programom REFIT. Návrh predĺžiť obdobie ochrany o päť rokov by pomohol dosiahnuť dostatočnú návratnosť realizovaných investícií a podporiť šľachtenie nových vylepšených odrôd, z ktorých by mali úžitok pestovatelia, spotrebitelia a celá spoločnosť. Okrem toho by sa mohol uľahčiť prístup predovšetkým malých a stredných podnikateľov na vývozné trhy. Povaha problému sa nezmení, ak bude spoločnosť vo väčšej miere využívať internet a sociálne médiá, jedinou zmenou bude pravdepodobne ďalší nárast ponuky nových odrôd rastlín cez internet (internetový predaj).
               
            
            
               •Základné práva
            
            
               Právo duševného vlastníctva, článok 17 ods. 2 Charty základných práv Európskej únie
                  1
               
            
            
               4.VPLYV NA ROZPOČET
            
            
               Žiadny
            
            
               5.ĎALŠIE PRVKY
            
            
               •Plány vykonávania, spôsob monitorovania, hodnotenia a podávania správ
            
            
               Neuvádza sa
            
            
               •Vysvetľujúce dokumenty (v prípade smerníc)
            
            
               Neuvádza sa
            
            
               •Podrobné vysvetlenie konkrétnych ustanovení návrhu
            
            
               
                  Cieľom tohto návrhu je zvýšiť ochranu práv Spoločenstva k odrodám rastlín v prípade druhu špargľa a skupín druhov cibuľky kvetov, drobné ovocie na drevinách a okrasné dreviny z 25 rokov na 30 rokov. Na tento účel sa stanovuje nariadenie o predĺžení a v jeho článku 2 ods. 1 sa obdobie trvania ochrany dotknutých druhov predlžuje o päť rokov.
               
            
         
         
            
               Okrem toho sa v článku 2 ods. 2 tohto návrhu plánuje zohľadniť trvanie vnútroštátnych práv k odrodám rastlín. V prípade odrôd, ktorým bolo udelené vnútroštátne ochranné právo ešte pred udelením práva na ochranu odrody v rámci Spoločenstva, ale na ktoré sa článok 116 ods. 4 štvrtá zarážka nariadenia (ES) č. 1994/2100 neuplatňuje, sa predĺžené obdobie uvedené v článku 2 ods. 2 tohto návrhu skracuje o najdlhšie obdobie v plných rokoch, počas ktorého bolo každé udelené vnútroštátne vlastnícke právo alebo práva v členskom štáte účinné vo vzťahu k tej istej odrode ešte pred udelením práva k odrodám rastlín v rámci Spoločenstva.
            
            
               2021/0019 (COD)
            
            
               Návrh
            
            
               NARIADENIE EURÓPSKEHO PARLAMENTU A RADY
            
            
               o predĺžení trvania účinku práv Spoločenstva k odrodám rastlín v prípade druhu špargľa a skupín druhov cibuľky kvetov, drobné ovocie na drevinách a okrasné dreviny
            
            
               EURÓPSKY PARLAMENT A RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 118 prvý odsek,
            
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
            
               so zreteľom na stanovisko Hospodárskeho a sociálneho výboru
                  2
               ,
            
            
               konajúc v súlade s riadnym legislatívnym postupom
                  3
               , 
            
            
               keďže:
            
            
               (1)Technické ťažkosti pri šľachtení, ktoré sú spôsobené zložitým genetickým pôvodom alebo pomalou resp. technicky komplikovanou reprodukciou druhu špargľa a skupín druhov cibuľky kvetov, drobné ovocie na drevinách a okrasné dreviny, si vyžadujú investície do výskumných činností. Po udelení ochrany uvedeným druhom trvá niekoľko rokov, kým sa rastliny rozmnožia a kým sa vybudujú ich dostatočne veľké zásoby na to, aby vygenerovali primeraný príjem. Čas, počas ktorého dokáže nositeľ práv generovať príjem na základe ochrany, je preto z praktických dôvodov obmedzený. V záujme podpory investícií do výskumu a vývoja týchto odrôd je potrebné predĺžiť obdobie ochrany odrôd a stimulovať šľachtiteľské činnosti s cieľom vyvinúť nové odrody, ktoré budú reagovať na potreby poľnohospodárov a spotrebiteľov a čeliť vplyvom zmeny klímy. Tieto investície si na dosiahnutie ziskovosti vyžadujú dlhšie obdobie než prevažná väčšina iných druhov, napríklad poľnohospodárskych plodín, ktoré majú často kratšiu životnosť a väčší a širší okruh zákazníkov.
            
            
               (2)Okrem toho si uvedenie nových odrôd týchto druhov na trh a ich prienik na trh vyžaduje dlhší čas, keďže zo skúseností vyplýva, že nové odrody preukážu svoju komerčnú hodnotu až v dlhodobom horizonte. Z týchto dôvodov je primeraná náhrada takýchto investícií do výskumu možná len v pomerne neskorom štádiu ochrany týchto druhov v porovnaní s inými poľnohospodárskymi rastlinami.
            
            
               (3)V záujme vytvorenia právneho prostredia, ktoré prispeje k dosiahnutiu spravodlivej náhrady, je vhodné predĺžiť trvanie účinku práv Spoločenstva k odrodám rastlín v prípade druhu špargľa a skupín druhov cibuľky kvetov, drobné ovocie na drevinách a okrasné dreviny o ďalších päť rokov.
            
            
               (4)Z dôvodov konzistentnosti by sa toto predĺženie malo uplatňovať na všetky práva Spoločenstva k odrodám rastlín v prípade druhu špargľa a skupín druhov cibuľky kvetov, drobné ovocie na drevinách a okrasné dreviny.
            
            
               (5)Uvedené obdobie predĺženia by sa malo skrátiť, ak by boli vnútroštátne ochranné práva v prípade uvedených druhov udelené v danom členskom štáte skôr než práva k odrodám rastlín v rámci Spoločenstva, a umožnili by tým šľachtiteľom využívať ich odrody,
            
            
               PRIJALI TOTO NARIADENIE:
            
            
               Článok 1 
               Vymedzenie pojmov
            
            
               Na účely tohto nariadenia sa uplatňuje toto vymedzenie pojmov:
            
         
         
            
               1.„dotknuté odrody rastlín“ sú odrody druhu špargľa a skupín druhov cibuľky kvetov, drobné ovocie na drevinách a okrasné dreviny;
            
            
               2.„trvanie účinku práva“ je obdobie vyplývajúce z článku 19 ods. 1 nariadenia Rady (ES) č. 2100/94 o právach Spoločenstva k odrodám rastlín.
            
            
               Článok 2 
               Predĺženie trvania účinku práv
            
            
               1.Trvanie účinku práva dotknutých odrôd rastlín sa predlžuje o päť rokov. Uvedené predĺženie sa uplatňuje na práva udelené pred 1. júlom 2021, k tomuto dátumu alebo po tomto dátume. 
            
            
               2.Odsekom 1 nie sú dotknuté:
            
            
               a)článok 3 tohto nariadenia;
            
            
               b)článok 116 ods. 4 štvrtá zarážka nariadenia (ES) č. 2100/94.
            
            
               Článok 3 
               Skrátenie predĺženia trvania účinku práv
            
            
               1.V prípade odrôd uvedených v odseku 2 sa predĺženie obdobia stanoveného v článku 2 skracuje o najdlhšie obdobie v plných kalendárnych rokoch, počas ktorého bolo každé vnútroštátne vlastnícke právo alebo práva v členskom štáte účinné vo vzťahu k tej istej odrode udelené ešte pred udelením práva k odrodám rastlín v rámci Spoločenstva.
            
            
               2.Odsek 1 sa uplatňuje na dotknuté odrody rastlín, na ktoré sa nevzťahuje článok 116 ods. 4 štvrtá zarážka nariadenia (ES) č. 2100/94 a ktorým bolo jedno alebo viaceré vnútroštátne ochranné práva udelené ešte pred udelením práv k odrodám rastlín v rámci Spoločenstva.
            
            
               Článok 4 
               Nadobudnutie účinnosti a uplatňovanie
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Uplatňuje sa od 1. júla 2021.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                  Za Európsky parlament
                        Za Radu
               
               
                  predseda
                        predseda
               
            
         
         
            
                  
                     (1)
                  
                        Charta základných práv Európskej únie (Ú. v. EÚ C 326, 26.10.2012, s. 391).
               
               
                  
                     (2)
                  
                        Ú. v. EÚ C ...,..….2020, s. …. 
               
               
                  
                     (3)
                  
                        Pozícia Európskeho parlamentu z … a rozhodnutie Rady z ….